b"\n_START_ARTICLE_\nFerrari\n_START_SECTION_\n1929-1946\n_START_PARAGRAPH_\nEnzo Ferrari hadde aldri planlagt \xc3\xa5 produsere gatebiler da han startet Scuderia Ferrari i Modena i 1929 for \xc3\xa5 sponse amat\xc3\xb8rf\xc3\xb8rere. Ferrari trente flere f\xc3\xb8rere i Alfa Romeo-biler frem til 1938, da han ble ansatt av Alfa som leder for deres racingavdeling._NEWLINE_I 1940 ble Alfa Romeo tatt over av myndighetene p\xc3\xa5 grunn av 2. verdenskrig. Enzo Ferraris avdeling var s\xc3\xa5 liten at den ikke ble p\xc3\xa5virket av dette. Fordi han var hindret fra \xc3\xa5 delta i racing i flere \xc3\xa5r fremover ble Scuderia i en kort periode Auto Avio Costruzioni Ferrari, en produsent av maskindeler og luftfartkomponenter. Under navnet SEFAC (Scuderia Enzo Ferrari Auto Corse) produserte faktisk Ferrari \xc3\xa9n racerbil, Ferrari Tipo 815, i denne perioden, noe som dermed var Ferraris f\xc3\xb8rste egne bilmodell (den debuterte i Mille Miglia-l\xc3\xb8pet i 1940], men p\xc3\xa5 grunn av den 2. verdenskrig fikk den ikke s\xc3\xa6rlig konkurranse. I 1943 flyttet Ferrari-fabrikken til Maranello, hvor den fortsatt ligger. Fabrikken ble bombet i 1944, og bygget opp igjen i 1946. Helt frem til Enzo Ferraris d\xc3\xb8d var bilfabrikken lite mer enn en inntektskilde for hans store lidenskap, racing._NEWLINE_Scuderia Ferrari betyr direkte oversatt Ferraris stall; i betydningen Team Ferrari.\n_START_SECTION_\n1945-\n_START_PARAGRAPH_\nDen f\xc3\xb8rste Ferrari-modellen for gatebruk var 125 S i 1947. Den var utstyrt med en 1,5 liters V12, og Enzo bygget kun gatemodeller for \xc3\xa5 skaffe kapital til Scuderia. Selv om hans vakre og raske biler fort skaffet seg et godt rykte mislikte Enzo kundene sine sterkt, som han mente kun kj\xc3\xb8pte bilene for den status de ga, og ikke ytelsene deres. P\xc3\xa5 et tidspunkt var bilene fra det spanske selskapet Pegaso raskere enn Enzo Ferraris biler, men dette selskapet sluttet senere med sportsbilproduksjon._NEWLINE_Ferraris gatebiler har lenge v\xc3\xa6rt et symbol for de rike og vellykkede. Pininfarina har designet sv\xc3\xa6rt mange av modellene, og andre designhus som har v\xc3\xa6rt involvert er blant andre Scaglietti, Bertone, Carrozzeria Touring, Ghia og Vignale._NEWLINE_I 2005 fikk fire universiteter tilbud om \xc3\xa5 utvikle Ferraris fremtidige modellprogram i en konkurranse kalt 'Ferrari Concepts of the Myth'. 20 vinnere fikk vise frem sine konsepter i skala 1:4 og presentere sitt arbeid til styret i Ferrari, som ga tre vinnere muligheten til \xc3\xa5 arbeide for Ferraris designstudio i Maranello.\n_START_SECTION_\nEierskap\n_START_PARAGRAPH_\nFerrari eies i dag av_NEWLINE_Fiat 56\xc2\xa0%_NEWLINE__NEWLINE_Mediobanca 29\xc2\xa0%_NEWLINE__NEWLINE_Mubadale Development Company \xe2\x80\x93 Abu Dhabi 5\xc2\xa0%_NEWLINE__NEWLINE_Comerzbank 8,5\xc2\xa0%_NEWLINE__NEWLINE_ABN Amro Holding NV 7,5\xc2\xa0%_NEWLINE__NEWLINE_Banca Popolare dell'Emilia-Romagna 1,3\xc2\xa0%_NEWLINE_Fiat solgte 34\xc2\xa0% av aksjene i Ferrari til Mediobanca i 2002 som en del av en l\xc3\xa5neavtale, for blant annet \xc3\xa5 f\xc3\xa5 forlengelse p\xc3\xa5 et l\xc3\xa5n som Mediobanca hadde ytt Fiat. Mediobanca solgte 5\xc2\xa0% av aksjene de kj\xc3\xb8pte til det statlige investeringsselskapet Mubadale Development Company i Abu Dhabi ."